
Lengolo la leshome:  
Temoso khahlanong le ho aha Masaajid 
holim’a mabitla 
Ka lebitso la Allah, thoriso eohle ke ea Allah ’me 
khotso le litlhohonolofatso li be holim’a Moromuoa 
oa Allah. 
Kamora  moo:  Ke  balile  se  phatlalalitsoeng 
khatisong  ea  boraro  ea  makasine  oa  Rābiṭah  al-
ʿUlūm  al-Islāmiyyah  karolong  ea  “Litaba  tsa 
Mamosleme  tsa  Khoeli”,  moo  ho  boletsoeng  hore 
Mokhatlo oa Tsebo ea Islam (Rābiṭah al-ʿUlūm al-
Islāmiyyah) oa ’Muso oa Jordane o rerile ho haha 
Masjid holim’a lehaha le sa tsoa sibolloa motseng oa 
Ar-Rahib. 
Lehaha  leo  ho  thoe  ke  lona  leo  Bahlankana  ba 
Lehaha (Ahl al-Kahf) ba boletsoeng ka har’a Qur’ān 
ba ileng ba robala ho lona, ho fella hakaalo. 
Ka lebaka la boikarabelo holim'a keletso ea Allah 
le bahlanka ba Hae, ke ile ka bona ho loketse hore 
ke ngole molaetsa makasineng oo o lebisitsoeng ho 
Mokhatlo oa lithuto tsa mahlale tsa Islam ’musong 
oa botlotlehi oa Hashemi oa naha ea Jorodane, oo 
litaba  tsa  oona  e  leng  tsena:  ho  eletsa  Mokhatlo 
hore  o  se  ke  oa  phethahatsa  seo  o  neng  o 
ikemiselitse  ho  se  etsa  sa  ho  aha  Masjid  holim’a 

lehaha le boletsoeng pejana. Sena ke hobane ho aha 
Masjid mabitleng a baporofeta le batho ba lokileng 
hammoho le libakeng tsa bona tsa khale ke ntho eo 
Shar'iah e phethahetseng ea Islam e e thibetseng le 
ho fana ka temoso khahlanong le eona, hape e fane 
ka  thohako  ho ba  e  etsang;  hobane  ke  e  ’ngoe  ea 
litsela  tse  isang  borapeling  ba  libopuoa  tsa  Allah 
(Shirk) le ho feteletsa tabeng tsa baprofeta le batho 
ba  lokileng.  Boemong  ba  'nete    bo  tlisitsoeng  ke 
Shar'iah, hape ke bopaki ba hore e tsoa ho Allah Ea 
Matla ʼOhle. Hape ke ponts'o e hlakileng le khang e 
tiileng  e  netefatsang  bots’epehi  ba  Moromuoa  oa 
Allah ﷺ tabeng ea seo a ileng a se tlisa ho tsoa ho 
Allah le ho se fetisetsa sechabeng. Mang kapa mang 
ea hlahlobang maemo a lefatše la Mamosleme le seo 
se etsahetseng ho lona sa shirk (ho kopanya Allah 
le ba bang borapeling) le ghuluw (ho feteletsa) ka 
lebaka  la  ho  haha  masjid  holim’a  mabitla,  ho  a 
phahamisa le ho a tlotlisa, ho a ala limmete le ho a 
khabisa,  le  ho  beha  bahlokomeli  ba  khethehileng 
bakeng sa ona,  o  tla  tseba ka tsebo  e tiileng hore 
lintho tsena ke tse ling tsa litsela tse isang ho shirk. 
Hape  o  tla  hlokomela  hore  e  ’ngoe  ea  botle  le 
bohlale  ba  Molao  oa  Islam  ke  ho  li  thibela  le  ho 
lemosa  batho  khahlanong  le  ho  li  haha  le  ho  li 
phahamisa. 
Har’a  lipale  tse  tlalehiloeng  tabeng  ena  ke  tse 
tlalehiloeng  ke  Litsibi  tse  peli,  e  leng  Imam  Al-

Bukhari le Imam Muslim - eka Allah A ka ba hauhela 
- Ho tsoa ho Aisha - eka Allah A ka khahlisoa ke Eena 
- ea ileng a re: Moromuoa oa Allah ﷺ o itse: 

 “Allah O rohakile Bajuda le Bakreste; ba ile ba 
nka  mabitla  a  baporofeta  ba  bona  e  le  libaka  tsa 
borapeli.” ʼAisha (Allah A khahlisoe ke eena) o itse: 
“O ne a lemosa [sechaba sa hae] khahlanong le se 
entsoeng ke bona.” Hape a re: “Mme hoja e ne e se 
ka lebaka leo, lebitla la hae le ka be le ile la tlohelloa 
sebakeng se pepenene, haese feela hore ho  ne  ho 
tšajoa hore le ka 'na la nkoa e le sebaka sa borapeli.” 
Ho  boetse  ho  tlalehiloe  ho  Sahīhayni  (Bukhari  le 
Muslim)  hore Umm Salamah le Umm Habibah - eka 
Allah  A  ka  khahlisoa  ke  bona  -  ba  ile  ba  bolella 
Moromuoa oa  Allah  ﷺ  ka  kereke  eo  ba  ileng ba  e 
bona naheng ea Abyssinia le lits'oants'o tse neng li 
le kahare ho eona. Eaba ﷺ o re: 

 “Batho bao, ha monna ea lokileng har’a bona a 
hlokahala, ba aha Masjid holim’a lebitla la hae, ebe 
ba beha lits'oants'o tseo kahare ho ona. Bao ke bona 
libopuoa tse mpe ka ho fetisisa mahlong a Allah.” 
Ho  tlalehiloe  ho  Sahih  Muslim  ka  Jundub  ibn 

Abdullah - eka Allah A ka khahlisoa ke Eena - a re: 
Ke utloile Moromuoa oa Allah ﷺ 
matsatsi a mahlano pele a hlokahala, a re: 

 “Ruri, ke eme ke se na molato ka pel'a Allah hore 
nka nka mang kapa mang oa lona e le motsoalle oa 
ka  oa  hlooho  ea  khomo,  hobane  Allah  o  nketse 
motsoalle ea khethehileng haholo feela joalokaha a 
nkile  Abrahama  e  le  motsoalle  ea  khethehileng. 
Hoja ke nkile mang kapa mang ho tsoa ho Ummah 
ea ka e le motsoalle oa ka oa hlooho ea khomo, nka 
be ke nkile Abu Bakr e le motsoalle oa ka oa hlooho 
ea khomo. Hlokomelang! Ba neng ba le teng pele ho 
lona ba ne ba nka mabitla a baprofeta ba bona e le 
libaka  tsa  borapeli.  Hlokomelang!  Le  se  ke  la  nka 
mabitla e le libaka tsa borapeli, hobane ke le thibela 
ho etsa joalo.” Ho na le hadith tse ngata mabapi le 
taba ena. 
Ka sebele li-imam le litsebi tsa Islam ho tsoa ho 
limadhāhib tsohle tse nne le ba bang ntle le bona ba 
boletse  ka  ho  hlaka  thibelo  ea  ho  haha  li-masjid 
holim’a mabitla. Ba lemositse ka taba ena, ba latela 
Sunnah ea Moromuoa ﷺ, ba eletsa Ummah le ho e 

lemosa hore e se ke ea oela ho seo ba ileng ba oela 
ho  sona  ba  feteletsang  ba  Bajuda  le  Bakreste, 
hammoho  le  ba  tšoanang  le  bona  har’a  ba 
lahlehileng ba Ummah ena. 
Ka  hona,  ho  Rābiṭat  al-ʿUlūm  al-Islāmiyyah  ea 
Jordane  le  ho  Mamosleme  a  mang  kaofela  ho 
tlamehile ho khomarela Sunnah, ho latela tsela ea 
li-imam tsa tataiso, le ho ipeha hole khahlanong le 
seo Allah le Moromuoa oa Hae ﷺ ba lemositseng ka 
sona. Hobane tabeng eo ho na le tokiso ea bahlanka, 
thabo ea bona le poloko ea bona lefatšeng lena le 
Bophelong  ba  Kamoso.  Batho  ba  bang  ba 
hokahantse taba ena le seo Allah Ea Matla ʼOhle A 
se boletseng paleng ea batho ba Lehaha: 

 {Ba ileng ba hlola tabeng ena ba itse, “ka 'nete re 
tla haha sebaka sa borapeli holim'a bona}  
[Al-Kahf: 21] 
Karabo ea taba eo ke ena: Allah Ea Matla ʼOhle O 
re tsebisitse hore baetapele le ba nang le matla ka 
nako eo ba ile ba bua polelo ena ’me hoo ho ne ho 
se  ka  mokhoa  oa  ho  ba  amohela  kapa  ho  ba 
ts'ehetsa empa ene ele ka mokhoa oa ho nyatsa, ho 
khalemela le ho bonts'a bobe ba ketso ea bona. Sena 
se ts'ehetsoa ke taba ea hore Moromuoa ﷺ eo ayah 
(temana)  ena  e  ileng  ea  senoloa  ho  Eena  ’me  eo 
eneng ele Eena ea tsebang ka ho fetisisa tlhaloso ea 

eona, o ile a thibela sechaba sa hae ho aha li-masjid 
holim’a mabitla, a ba hlokomelisa seo, hape a fana 
ka thohako le ho nyatsa ba etsang joalo. 
Hoja taba eo e  ne e lumelletsoe, Moromuoa oa 
Allah ﷺ a ka be a sa ka a e thibela ka matla a maholo 
hakana, kapa a hatisa taba eo ka mokhoa o matla 
hoo a ileng a rohaka ba e etsang, le ho tsebisa hore 
ke ba bang ba libopuoa tse mpe ka ho fetisisa pela 
Allah, Ea Matla ’Ohle, Ea Phahameng. Tabeng ena ho 
na le  bopaki bo lekaneng le  kholiseho  e  lekaneng 
bakeng sa motho ea batlang ’nete. Le hoja re ka nka 
hore  ho  haha  masjid  holim’a  mabitla  ho  ne  ho 
lumelletsoe ho batho ba pele ho rona, ho ne ho ke 
ke ha lumelloa hore re ba latele tabeng eo; hobane 
Shari’ah ea rona e hlakotse melao ea pele ho eona, 
’me Moromuoa oa rona ﷺ ke eena oa ho qetela har’a 
baromuoa.  Shari’ah  ea  hae  e  phethahetse  ebile  e 
akaretsa  batho  bohle.  Ka  nnete  o  re  thibetse  ho 
haha  li-masjid  holim’a  mabitla;  ka  hona  ha  ho 
lumelloe hore re mo hanyetse. Ho tlamehile hore re 
mo latele, re khomarele seo a tlileng le sona, ’me re 
tlohele  ntho  e  ’ngoe  le  e  ’ngoe  e  hanyetsanang  le 
sona, ebang ke melao ea khale kapa meetlo eo ba e 
etsang ba e nkang e le metle. Lebaka ke hore ha ho 
na molao o phethahetseng ho feta Molao oa Allah, 
ebile  ha  ho  tataiso  e  molemo  ho  feta  tataiso  ea 
Moromuoa oa Allah ﷺ. 
Re  kopa  Allah  hore  A  re  atlehise  hammoho  le 

Mamoseleme ʼohle hore re lule re tiile tumelong ea 
Hae le ho khomarela Shar'iah ea Moromuoa oa Hae 
Muhammad - khotso ebe ke Eena - ka mantsoe le ka 
liketso, ka ntle le ka hare, litabeng tsohle ho fihlela 
re  kopana  le  Allah  Ea  Holimo-limo,  Ea  Utloang 
Tsohle, Ea Haufi-ufi. 
Khotso le litlhohonolofatso tsa Allah li be holim’a 
mohlanka oa Hae le Moromuoa oa Hae Muhammad, 
lelapa la hae, barutuoa ba hae, le bohle ba latelang 
tataiso ea hae ho fihlela Letsatsi la Kahlolo. 
Ho boloka bafu kahar'a li-Masaajid 
ʼAbdul ʼAziz ibn ʼAbdullah ibn Baz 
Buka ena e hlalosa hore ho pata bafu ka har’a li-
Masjid ho hanetsoe, hobane ke tsela e lebisang ho 
Shirk.  E  khothalletsa  Mamosleme  hore  ba 
tsʼoanetse ho pata bafu ba bona ka ntle ho li-Masjid, 
joalo ka ha Moprofeta ﷺ le Sahābah ba hae ba ne ba 
etsa,  ba  ipapisitse  le  se  tlileng  ka  har’a  Qur’an  le 
Sunnah. 
 
*** 

